ไทยได้รับการยกระดับขึ้นเป็น Tier 2 ในการแก้ปัญหาการค้ามนุษย์
กระทรวงการต่างประเทศ เปิดเผยผลการจัดระดับประเทศไทย ในรายงานสถานการณ์การค้ามนุษย์ประจำปี ค.ศ.2022 โดยระบุว่า กระทรวงการต่างประเทศสหรัฐฯ ได้จัดให้ประเทศไทยอยู่ในระดับ Tier 2 ซึ่งเป็นการยกระดับขึ้นจากระดับ Tier 2 Watch List ในปีที่ผ่านมา พร้อมทั้งระบุว่า ในภาพรวมรัฐบาลไทยได้แสดงให้เห็นถึงความพยายามที่เพิ่มมากขึ้นอย่างมีนัยยะสำคัญในการปราบปรามการค้ามนุษย์และกล่าวถึงพัฒนาการสำคัญในการดำเนินการที่เกี่ยวข้องของไทย เช่น จำนวนการสืบสวนคดีและการระบุตัวผู้เสียหายที่เพิ่มขึ้น การจัดตั้งศูนย์คัดแยกและคุ้มครองผู้เสียหายแห่งใหม่ การจัดทำกลไกการส่งต่อระดับชาติ เสร็จสมบูรณ์ โดยขยายระยะเวลาฟื้นฟูไตร่ตรองก่อน การคัดแยกผู้เสียหายเป็น 45 วัน การจัดทำแนวทางการปฏิบัติงานเพื่อคัดกรองผู้ที่อาจเป็นผู้เสียหายจากการค้ามนุษย์ด้านแรงงานและแรงงานบังคับตามกฎหมายต่อต้านการค้ามนุษย์และการดำเนินคดีและตัดสินโทษผู้กระทำผิดที่เป็นเจ้าหน้าที่รัฐ เป็นต้นในโอกาสนี้ รัฐมนตรีว่ากระทรวงการต่างประเทศสหรัฐฯ ได้มอบรางวัล 2022 TIP Report Heroes ให้แก่ผู้ที่มีผลงานโดดเด่นด้านต่อต้านการค้ามนุษย์จากประเทศต่างๆ  โดยในปีนี้ มีผู้ได้รับรางวัลจาก 6 ประเทศ ซึ่งนางอภิญญา ทาจิตต์ รองผู้อำนวยการศูนย์อภิบาลผู้เดินทางทางทะเล องค์กร Stella Maris ประเทศไทย ได้รับรางวัลดังกล่าวด้วย จากผลงานที่โดดเด่นในการให้ความช่วยเหลือผู้เสียหายจากแรงงานบังคับ โดยเฉพาะในภาคการประมงมาอย่างต่อเนื่องโดยได้ทำงานร่วมกับหน่วยงานที่เกี่ยวข้องในการต่อต้านค้ามนุษย์อย่างใกล้ชิดมาโดยตลอด ทั้งนี้ เอกอัครราชทูต ณ กรุงวอชิงตัน ได้เข้าร่วมพิธีประกาศมอบรางวัลดังกล่าว เพื่อร่วมแสดงความยินดีด้วย ทั้งนี้ หน่วยงานในทุกภาคส่วนของรัฐบาลไทย มุ่งมั่นดำเนินการต่อต้านการค้ามนุษย์อย่างจริงจังมาโดยต่อเนื่อง เพื่อปกป้องและคุ้มครองประชาชนชาวไทยและชาวต่างชาติที่อาศัยอยู่ในประเทศไทย ตามหลักสิทธิมนุษยชนและหลักมนุษยธรรม โดยเป็นหนึ่งในวาระแห่งชาติ และที่ผ่านมา รัฐบาลได้ปรับปรุงกฎหมายและกฎระเบียบที่เกี่ยวข้องและพัฒนาการทำงานอย่างต่อเนื่อง รวมทั้งเสริมสร้างความเป็นหุ้นส่วนกับภาคส่วนต่างๆ รวมถึงภาคเอกชนและภาคประชาสังคม เพื่อให้เกิดความก้าวหน้าที่เป็นรูปธรรมในการป้องกันและปราบปรามการค้ามนุษย์ รัฐบาลไทย ยังได้เสริมสร้างความร่วมมือระหว่างประเทศ เพื่อขยายขีดความสามารถและเพิ่มประสิทธิภาพในการป้องกันและปราบปรามการค้ามนุษย์และต่อต้านการบังคับใช้แรงงานในทุกรูปแบบ โดยกระทรวงการต่างประเทศ ได้สนับสนุนการเชื่อมโยงความเป็นหุ้นส่วนความร่วมมือระหว่างหน่วยงานที่เกี่ยวข้องของไทยและภาคประชาสังคมของต่างประเทศ รวมทั้งการพัฒนาความร่วมมือกับรัฐบาลออสเตรเลียภายใต้โครงการ ASEAN-Australia Counter Trafficking เพื่อจัดตั้งศูนย์ความเป็นเลิศด้านการต่อต้านการค้ามนุษย์ในประเทศไทย